Ken pell emañ ar stered diouzhimp ken eo bet kavet kalz re vihan ar c'hilometr evit muzuliañ an hed etre ar stered ha ni. Graet e vez gant ar bloavezh gouloù, da lâret eo ar c'heit a yafe  un den ma redfe e-pad bloaz da dizh ar gouloù. Hag ar gouloù ac'h a buan kenañ : tri c'hant mil kilometr bep segondenn. Diwar se e c'hellimp kontañ pet kilometr zo en ur bloavezh gouloù ; da gomañs, pet segondenn zo en un devezh ? Tost da gant mil, keda ? Pet segondenn zo bremañ en ur bloaz ? Ha bep segondenn e vez traset tri-c'hant mil kilometr gant ar gouloù. Grit ar gont : m'ho peus kavet war-dro nav mil miliard a gilometroù n'ho peus ket faziet kalz. Setu evit ur bloavezh gouloù ; bremañ, ar steredenn  dostañ zo hed pevar bloavezh gouloù diouzhimp. Pet kilometr a ra se ?  Kalz tostoc'h eo al loar hag ar planedennoù : tri c'hant pevar-ugent mil kilometr deus an douar emañ al loar. Ma kontit pet gwech e c'heller lakaat an hed douar-loar en ur bloavezh gouloù, e kavit etre ugent ha tregont milion a wechoù ! Setu n'emañ ket tost-tre ar steredenn gentañ.  Kalz pelloc'h evit ar stered e kaver galaksioù, e-lec'h ma zo miliardoù a stered asambles : gant ur re lunedoù gevell, arabat kaout un teleskop, e  kaver aezet 'walc'h e steredeg Andromeda ur galaksi hag a zo daou vilion a vloavezhioù gouloù diouzhimp !